賞心亭
作者：劉攽
朝代：宋

paragraphs: 高堂面虛無，水色照羣有。
不知歸流永，但見來帆久。
蒼翠前後山，起伏龍蛇走。
荒蕪六朝舊，獨此存不朽。
凉風西北至，蕭颯驚戶牖。
秋意倏已高，玄蟬嘒衰柳。
主人厚賓客，嘉贈隨所取。
爽豁破縈紆，高凉謝塵垢。
開筵窮日影，玉斗湛清酒。
長歌激梁塵，爛醉頗無負。
羈遊屢飄蕩，攀援每遲後。
數公傾蓋歡，夙昔故未偶。
夜闌天正黑，出戶攬星斗。
明發復殊方，行行但回首。